**POGOSTA VPRAŠANJA NOVEMBER 2015**

**1. Prosim za pojasnilo ali so lahko živilski izdelki obsevani z ionizirajočim sevanjem?**

Za zagotavljanje mikrobiološke varnosti se uporablja v tehnologiji živil t.i. ionizirajoče sevanje, ki uniči zdravju škodljive mikroorganizme v živilih.   V Sloveniji ureja to področje Pravilnik o živilih, obsevanih z ionizirajočim sevanjem, (Ur.l. RS, št. [71/02](http://www.uradni-list.si/1/objava.jsp?urlid=200271&stevilka=3397), [86/03](http://www.uradni-list.si/1/objava.jsp?urlid=200386&stevilka=4030) in [51/04](http://www.uradni-list.si/1/objava.jsp?urlid=200451&stevilka=2323)).

Živila se smejo obsevati z ionizirajočim sevanjem samo, če so izpolnjeni naslednji pogoji:

* obstaja upravičena tehnološka potreba,
* obsevanje ne predstavlja nobene nevarnosti za zdravje in se izvaja po predpisanih pogojih,
* koristi potrošniku,
* se ne uporabljajo kot nadomestek za dobro higiensko, dobro proizvodno ali dobro kmetijsko prakso.

 Kot omenjeno se živila lahko obsevajo samo za naslednje namene:

* za zmanjšanje razširjanja bolezni, povzročenih z živili ali hrano, z uničenjem organizmov, ki povzročajo bolezni,
* za zmanjšanje pokvarljivosti živil z zaustavljanjem ali preprečevanjem procesov gnitja ali razpadanja in uničenjem organizmov, ki so vzrok za pokvarljivost živil,
* za zmanjšanje izgube živil zaradi prezgodnjega zorenja, klitja ali brstenja,
* za uničenje organizmov v živilih, ki so škodljivi rastlinam ali rastlinskim proizvodom.

Za uvrstitev živila na seznam odobrenih živil za obsevanje je potrebna predhodna pozitivna ocena oz. mnenje Evropske agencija za varnost hrane (EFSA).Vsako obsevano živilo z ionizirajočim sevanjem mora imeti oznako »obsevano« ali »obdelano z ionizirajočim sevanjem«

V EU lahko obsevajo živila le s strani EU odobreni objekti za obsevanje v državah članicah, ki izpolnjujejo pogoje za izvajanje te dejavnosti določene v Priporočenem mednarodnem kodeksu ravnanja za obratovanje objektov za obsevanje živil (v Sloveniji takega objekta nimamo).

 Z obsevanjem se namreč obdelajo že zapakirana živila in se s tem zniža verjetnost okužbe. Še več, živila ostanejo sveža in imajo daljši rok trajanja, brez vidnega nazadovanja v kvaliteti. Obsevanje je metoda, s katero se živilom dovaja energija z namenom uničenja vseh mikroorganizmov in drugih škodljivcev oziroma služi za podaljšanje roka uporabnosti živil.

**2. Kako mora biti označen detektor dima pri prodaji na drobno?**

**Pri prodaji detektorjev dima se upoštevajo naslednji predpisi :**

* Zakon o gradbenih proizvodih (Ur. l. RS, št. 82/13)
* Standard SIST EN 14604:2005: Naprave za javljanje dima,
* [Pravilnik o električni opremi, ki je namenjena za uporabo znotraj določenih napetostnih mej](http://www.ti.gov.si/si/zakonodaja_in_dokumenti/seznam_predpisov/) (Ur.l. RS št. 27/04)
* [Pravilnik o elektromagnetni združljivosti](http://www.ti.gov.si/si/zakonodaja_in_dokumenti/seznam_predpisov/)( Url. RS št. 84/01, 32/02 in 132/06),
* [Uredba o ravnanju z odpadno električno in elektronsko opremo](http://www.ti.gov.si/si/zakonodaja_in_dokumenti/seznam_predpisov/) ( Ur.l RS št. 55/15).

**Upoštevajoč navedene predpise morajo biti detektorji dima v prodaji na drobno označeni z naslednjimi informacijami :**

* CE oznaka predpisane oblike,
* ime in identifikacijska oznaka proizvajalca,
* zadnji dve številki leta, v katerem je bil znak nameščen,
* številka certifikata o skladnosti,
* številka in datum standarda EN 14604,
* datum proizvodnje ali serijska številka,
* proizvajalčev priporočen datum zamenjave.

**Nadalje pri prodaji mora trgovce razpolagati z izjavo o lastnostih (**Declaration of Performance),ki jo izda proizvajalec ali njegov pooblaščeni zastopnik s sedežem v EU in mora vsebovati :

* ime in naslov proizvajalca oz. njegovega zastopnika,
* opis proizvoda (tip, oznaka, namen uporabe ...),
* zahteve, s katerimi je gradbeni proizvod skladen (EN 14604:2005),
* posebni pogoji, povezani z uporabo proizvoda,
* ime in naslov organa ali identifikacijska številka organa, ki je izdal certifikat proizvoda,
* ime in položaj osebe, ki je pooblaščena za podpis izjave v imenu proizvajalca oz. njegovega zastopnika,
* podpisnik izjave,
* datum izdaje izjave,
* sklicevanje na direktivo 2004/108/ES (EMC),
* datirano sklicevanje na specifikacije, na osnovi katerih je deklarirana skladnost, da se zagotovi skladnost aparata z določbami tega pravilnika EMC (npr. EN 50270),
* uporabljeni standardi oz. specifikacije v postopku ugotavljanja skladnosti,
* izjava, da proizvod izpolnjuje bistvene zahteve.

Pri prodaji detektorjev dima mora dobavitelj /trgovec zagotoviti v slovenskem jeziku tudi navodilo za montažo, vzdrževanje in uporabo z naslednjimi informacijami:

* napotek za menjavo baterij,
* priporočilo za preskus alarma po menjavi baterij,
* priporočilo, da se v primeru nepravilnega delovanja alarma uporabnik obrne na proizvajalca,
* napotek za ukrepanje v primeru, če proizvod z nezamenljivimi baterijami oddaja opozorilo o napaki baterije,
* informacijo glede največjega števila medsebojno povezanih proizvodov s podrobnimi podatki o ustreznih kablih,
* OPOZORILO glede nevarnosti, povezanih z napetostjo električnega omrežja za detektorje dima, ki so namenjeni priključitvi na omrežje,
* PRIPOROČILO, da se mora javljalnik dima, ki je namenjen priključitvi na omrežje, vgraditi v skladu z nacionalnimi predpisi za električno napeljavo,
* navedba, če je javljalnik dima primeren tudi za uporabo v nastanitvenih vozilih.
* tip, serija, serijska številka ali drugi podatki za identifikacijo proizvoda,
* oznaka za ločeno zbiranje odpadne električne in elektronske opreme ( ali ).

V primeru, da je izdan **garancijski list**, mora le-ta vsebovati informacije kot jih določa 16. člena [Zakona o varstvu potrošnikov (](http://www.ti.gov.si/si/zakonodaja_in_dokumenti/seznam_predpisov/)Ur.l.RS št. [98/04](http://www.uradni-list.si/1/objava.jsp?sop=2004-01-4288) – UPB,  [126/07](http://www.uradni-list.si/1/objava.jsp?sop=2007-01-6416), [86/09](http://www.uradni-list.si/1/objava.jsp?sop=2009-01-3804), [78/11](http://www.uradni-list.si/1/objava.jsp?sop=2011-01-3297), [38/14](http://www.uradni-list.si/1/objava.jsp?sop=2014-01-1521) in [19/15](http://www.uradni-list.si/1/objava.jsp?sop=2015-01-0709))

**3. Ali je pri prodaji blaga in storitev iz avtomatov obvezna uporaba davčnih blagajn?**

Prodaja blaga iz avtomatov je dobava, pri katerih izdaja računa na podlagi Pravilnika o izvajanju zakona o davku na dodano vrednost ( Ur.l. RS št. 141/06 z vsemi spremembami ) ni obvezna pod pogojem, da davčni zavezanec podatke o prodaji blaga zagotovi s popisom začetnih in končnih zalog, ki ga opravi najmanj enkrat mesečno. V takem primeru tudi ni obveznosti uporabe davčnih blagajn oziroma obveznosti potrjevanja računov.

 Za prodajo storitev preko avtomatov pa je skladno z Zakonom o davku na dodano vrednost ( Ur.l. RS št. 117/06) račun potrebno izdati, vendar pa je v tem primeru po Zakonu o davčnem potrjevanju računov (Ur.l. RS št. 57/15) predvideno, da lahko zavezanec izda račun brez enkratne identifikacijske oznake računa. Zavezanec mora podatke o računu poslati davčnemu organu v desetih delovnih dneh od dneva izdaje računa. Davčni organ poslanim podatkom o računu dodeli enkratno identifikacijsko oznako računa in jo pošlje zavezancu kot potrdilo o prejemu naknadno poslanih podatkov o izdanem računu.

Pripravila:

Mateja Tilia

Infopika